Oscar se mense ‘diep teleurgesteld’ ná paroolverwarringOscar Pistorius word destyds tydens sy verhoor deur sy broer, Carl, getroos. (Foto: Antoine de Ras/Independent Newspapers/ Pool) Oscar Pistorius se familie is “diep teleurgesteld” in die paroolraad se besluit om hom nie op parool vry te laat nie. Hulle stem ook nie daarmee saam dat hul seun en broer nog nie in aanmerking vir parool kom soos die raad Vrydag aangevoer het nie. “Volgens die Suid-Afrikaanse regstelsel kan gevangenes vir parool aansoek doen sodra hulle die minimum aanhoudingstydperk uitgedien en aan sekere vereistes voldoen het. “Ons glo Oscar het aan al die vereistes voldoen en stem nie saam met hoe die hoogste hof van appèl die minimum aanhoudingstydperk geëvalueer het nie. Ons sal uitklaring soek,” lui ’n verklaring deur Henke Pistorius, Oscar se pa, asook sy broer en suster, Carl en Aimee Pistorius. Maroela Media het vroeër berig die departement van korrektiewe dienste het Pistorius se paroolaansoek Vrydag afgekeur, omdat hy glo nie die minimum tydperk van aanhouding voltooi het nie. Luidens ’n kort memo het Pistorius se vonnis eintlik begin op die dag van die appèlhof se uitspraak in 2017 en nié toe Pistorius die eerste keer in 2014 gevonnis is nie. Die appèlhof het in 2017 Pistorius se aanvanklike vonnis van ses jaar vir moord tersyde gestel en met ’n vonnis van 13 jaar en vyf maande vervang. Aimee Pistorius word destyds tydens die moordverhoor deur haar tannie Lois getroos. (Foto: Siphiwe Sibeko/Reuters/Pool) Die paroolraad sê nou dit beteken dat Pistorius eers in Augustus 2024 vir parool in aanmerking sal kom. Pistorius se familie is egter oortuig daarvan dat hy reeds meer as die helfte van sy vonnis uitgedien het en nou reeds in aanmerking behoort te kom. “Oscar het sedert Oktober 2014 meer as ses maande onder korrektiewe toesig uitgedien, hetsy in die tronk of onder huisarres. “Sedert hy weer die gevangenisstelsel betree het, op 6 Julie 2016, het Oscar meer as 6 jaar en 9 maande uitgedien. Dit is meer as die helfte van die 13 jaar 5 maande vonnis.” Die Pistorius-familie sê die bewoording van die appèlhof se uitspraak het groot verwarring en onnodige spanning vir alle partye daarby betrokke veroorsaak. Tania Koen, regsverteenwoordiger van Reeva se ouers, stem saam. “Die hele proses het soveel onnodige trauma vir albei kante ingehou,” het Koen reeds Vrydag gesê.